3. ประเภทธุรกิจ

3.1 ลักษณะธุรกิจ

บริษัทฯ
ประกอบธุรกิจบริการทดสอบและตรวจสอบด้านความปลอดภัยทางวิศวกรรมด้วยเทคนิคไม่ทำลาย
(Non-destructive Testing-NDT and Inspection)
ซึ่งเป็นกระบวนการทางเทคนิคที่ไม่ทำให้ชิ้นงานทดสอบเกิดมีการเปลี่ยนแปลงใดๆ ไปจากเดิม
ไม่ว่าจะก่อนหรือขณะหรือภายหลังทำการทดสอบ
โดยมีจุดประสงค์เพื่อหารายละเอียดโครงสร้างภายในของชิ้นงาน
ที่ไม่สามารถสัมผัส หรือมองเห็นได้ด้วยตาเปล่า หรืออุปกรณ์อื่นใดได้โดยง่าย
เพื่อนำไปใช้เป็นข้อมูลในการประเมินความสมบูรณ์
และความเสี่ยงต่อการใช้งานในเชิงวิศวกรรมต่อไป กระบวนการทดสอบนี้
มีการใช้ทั้งอุปกรณ์และเครื่องมือที่มีหลักการ
ทางวิทยาศาสตร์โดยเฉพาะด้านฟิสิกส์ (Physic) สารกัมมันตภาพรังสีและเคมี เป็นต้น
ร่วมกับบุคลากรที่มีคุณสมบัติและความชำนาญ
ตามข้อกำหนดในมาตรฐานวิชาชีพที่เป็นสากลและกฎหมาย
โดยผู้ใช้บริการส่วนใหญ่เป็นกลุ่มอุตสาหกรรมที่มีความเสี่ยงสูง
ต่อการเกิดอุบัติภัย ซึ่งจะนำไปสู่ความเสียหายทั้งต่อชีวิต ทรัพย์สิน และสิ่งแวดล้อม เช่น
กลุ่มพลังงาน ปิโตรเคมี สารเคมี โครงสร้างขนาดใหญ่ ระบบคมนาคม ตลอดถึงระบบสาธารณูปโภค
เป็นต้น ขอบเขตการให้บริการเป็นไปตามความต้องการของผู้ใช้บริการ
โดยอยู่บนพื้นฐานตามข้อกำหนดในมาตรฐานสากลและกฎหมายของการใช้เทคโนโลยีในอุตสาหกรรมนั้นๆ
ซึ่งการให้บริการมีทั้งระบบ Real Time ตรวจสอบในระหว่างการสร้างและประกอบชิ้นงาน
การตรวจสอบความพร้อมก่อนการใช้งานและตามวาระ
ตลอดจนเพื่อหาข้อบกพร่องที่เกิดขึ้นเมื่อชิ้นงานถูกกระทบจากปัจจัยแวดล้อม
และตรวจสอบเพื่อวางแผนดูแลและซ่อมบำรุง เป็นต้น ด้วยเป็นธุรกิจ
ที่มีส่วนเกี่ยวข้องกับความปลอดภัยในชีวิต ทรัพย์สินและสิ่งแวดล้อม
ความแม่นยำและถูกต้องจึงเป็นความจำเป็นอย่างยิ่ง ดังนั้น
ทุกภาคส่วนที่เกี่ยวข้องทั้งทางเทคนิค มาตรฐานที่ใช้ คุณสมบัติด้านบุคลากร ข้อกำหนดที่เป็นกฎหมาย
รวมถึงจรรยาบรรณ
ทางวิชาชีพ จึงได้ถูกนำมาใช้เป็นแนวทางและหลักปฏิบัติอย่างเคร่งครัด

3.2 หน่วยงานที่เกี่ยวข้องกับการประกอบธุรกิจ

ด้วยเป็นธุรกิจมีส่วนเกี่ยวข้องกับความปลอดภัยในชีวิต ทรัพย์สิน และสิ่งแวดล้อม
ทำให้มีข้อกฎหมายของบ้านเมือง
และมาตรฐานสากลทางเทคนิคเข้าร่วมกำกับดูแลอย่างใกล้ชิด ดังนั้นการดำเนินธุรกิจของบริษัทฯ
จึงต้องอยู่ภายใต้กฎข้อบังคับ
ของหน่วยงานต่างๆ ดังนี้

3.2.1 กรมธุรกิจพลังงาน กระทรวงพลังงาน

- เป็นหน่วยงานที่พิจารณาออกใบอนุญาตให้เป็นผู้ทดสอบและตรวจสอบถังก๊าซหุงต้ม
ถังบรรจุและจ่ายก๊าซ
ถังขนส่งก๊าซ ระบบท่อก๊าซและอุปกรณ์ และการออกใบรับรองให้เป็นผู้ทดสอบและตรวจสอบ มี 3
ประเภท ซึ่งบริษัทฯ ได้จดทะเบียน
เป็นผู้ทดสอบและตรวจสอบประเภทที่ 1 ตามใบรับรองเลขที่ 1/2555 ซึ่งเป็นขั้นสูงสุด

3.2.2 สำนักงานปรมาณูเพื่อสันติ กระทรวงวิทยาศาสตร์และเทคโนโลยี: -
เป็นหน่วยงานที่กำกับดูแลความปลอดภัย
จากการใช้รังสี โดยมีอำนาจหน้าที่ดังนี้

- พิจารณาออกใบอนุญาต นำหรือส่งออกนอกราชอาณาจักร ซึ่งวัสดุนิวเคลียร์พิเศษ วัสดุพลอยได้
หรือวัสดุต้นกำลัง
(พ.ป.ส.6ก) (พ.ป.ส.6ข)

- พิจารณาออกใบอนุญาต ผลิต มีไว้ครอบครอง หรือใช้ซึ่งวัสดุพลอยได้ (Ir–192)
(พ.ป.ส.4ก-1)

- พิจารณาออกใบอนุญาต มีไว้ครอบครอง
หรือใช้ซึ่งวัสดุต้นกำลังซึ่งพ้นสภาพที่เป็นอยู่ตามธรรมชาติในทางเคมี
(Dpt.U) (พ.ป.ส.4ข)

- บริการสอบและปรับเทียบเครื่องมือวัดรังสี

3.2.3 สถาบันเทคโนโลยีนิวเคลียร์แห่งชาติ (องค์การมหาชน)

- เป็นผู้ให้บริการตรวจสอบความปลอดภัยอุปกรณ์ถ่ายภาพด้วยรังสี
และภาชนะบรรจุสารกัมมันตภาพรังสี

- เป็นผู้ให้บริการประเมินผลการรับรังสีประจำตัวบุคคล

3.2.4 สำนักรังสีและเครื่องมือแพทย์ กรมวิทยาศาสตร์การแพทย์ กระทรวงสาธารณสุข

- เป็นผู้ให้บริการประเมินผลการรับรังสีประจำตัวบุคคล (ที่เป็นหน่วยงานของรัฐ)

3.2.5 สำนักงานมาตรฐานผลิตภัณฑ์อุตสาหกรรม (สมอ.) กระทรวงอุตสาหกรรม

- เป็นหน่วยงานที่ประเมินและรับรองระบบคุณภาพในระดับสากล

3.2.6 สภาวิศวกร และสมาคมวิศวกรรมสถานแห่งประเทศไทย

- เป็นผู้พิจารณาออกใบอนุญาตประกอบวิชาชีพวิศวกรรมควบคุม ประเภทนิติบุคคล

- เป็นผู้พิจารณาออกใบอนุญาตประกอบวิชาชีพวิศวกรรมควบคุม ประเภทบุคคลธรรมดา

บริษัทฯ
ได้รับการรับรองให้เป็นผู้มีคุณสมบัติครบถ้วนตามข้อกำหนดของทุกหน่วยงานที่เกี่ยวข้องทุกประการ

3.3 คุณสมบัติผู้ปฏิบัติการทดสอบหรือนักเทคนิค NDT

ด้วยวิชาชีพ NDT ซึ่งนักเทคนิคทั่วโลกยกให้เป็นวิชาชีพของผู้ชำนาญและเชี่ยวชาญเฉพาะทาง ดังนั้น
ข้อกำหนดคุณสมบัติ
ของนักเทคนิค NDT ในมาตรฐานสากลและกฎหมายไทย เช่น ASNT, ISO, สมอ. ฯลฯ
ต่างก็เป็นไปในทิศทางเดียวกันว่า
ต้องเป็นผู้มีใบรับรองซึ่งผ่านการสอบคัดสรรทั้งภาคทฤษฎีและภาคปฏิบัติครบถ้วน
และต้องสอบซ้ำเมื่อใบรับรองหมดอายุ ซึ่งใบรับรองนี้
จะต้องออกโดยบุคลากรที่ได้รับการรับรองระดับสูงสุด คือ ระดับ 3
จากสถาบันที่มาตรฐานสากลรับรอง ซึ่งนักเทคนิค NDT
ของบริษัทฯได้มีคุณสมบัติครบถ้วนตามข้อกำหนดในมาตรฐานสากลและทุกหน่วยงานที่เกี่ยวข้อง

3.4 กลุ่มลูกค้าที่ใช้บริการ

กลุ่มลูกค้าที่ใช้บริการแบ่งออกเป็น 3 กลุ่มใหญ่ ดังนี้

3.4.1 กลุ่มผู้ประกอบการด้านการผลิต ได้แก่ กลุ่มโรงงานต่างๆ เช่น โรงกลั่นน้ำมัน
โรงแยกก๊าซปิโตรเคมี โรงงานบรรจุก๊าซ โรงงานผลิตสารเคมีต่างๆ และโรงไฟฟ้า ฯลฯ

3.4.2 กลุ่มก่อสร้าง ได้แก่ กลุ่มผู้ประกอบการรับก่อสร้างโรงงานและประกอบผลิตภัณฑ์ เช่น
ผู้ประกอบการรับก่อสร้าง
ท่อลำเลียงน้ำมัน - ก๊าซ ทั้งบนบกและทางทะเล ภาชนะรับแรงดันสูง เช่น ถังลูกโลก ถังบรรจุก๊าซ
คลังน้ำมัน แท่นขุดเจาะน้ำมัน โรงไฟฟ้า สะพานแขวน เขื่อนกักเก็บน้ำ ระบบชลประทาน สนามบิน
อาคารขนาดใหญ่ รถไฟฟ้า ฯลฯ

3.4.3 กลุ่มผู้ประกอบการที่ต้องอยู่ภายใต้ข้อกฎหมายเฉพาะกิจ เช่น สถานีบริการ การขนส่ง
การครอบครองสารเชื้อเพลิง
ที่ควบคุมโดยกฎหมาย เช่น สถานที่ประกอบการที่ใช้ ก๊าซ น้ำมัน สารเคมี โรงแรม โรงพยาบาล
ภัตตาคาร ฯลฯ

3.5 ขอบเขตการให้บริการและความรับผิดชอบ

  บริษัทฯ ได้แบ่งขอบเขตการให้บริการลูกค้าไว้ 3 กรณี ดังนี้

3.5.1 บริการทำการทดสอบด้วยเทคนิคไม่ทำลาย (Nondestructive Testing - NDT)
ในกรณีนี้ บริษัทฯ จะเป็นผู้ให้ข้อมูล
ที่ได้จากผลการทดสอบของชิ้นงานที่ได้รับมอบหมายเท่านั้น
โดยไม่มีการประเมินผลสรุปความสมบูรณ์ของชิ้นงาน

3.5.2 ให้บริการการตรวจสอบ (Inspection) โดยบริษัทฯ เป็นทั้งผู้ทำการทดสอบ
และสรุปผลการตรวจสอบชิ้นงานนั้นๆ
เช่น การตรวจสอบภาชนะรับแรงดันสูงตามกฎหมายกรมธุรกิจพลังงาน เป็นต้น

3.5.3 ให้บริการเป็นที่ปรึกษา (Consultant) บริษัทฯ
ให้การปรึกษาและแนะนำด้านการตรวจสอบและทดสอบทางวิศวกรรมเพื่อให้เป็นไปตามข้อกฎหมายที่บังคับใช้และข้อกำหนดในมาตรฐานสากลตามเทคโนโลยีที่ใช้ในอุตสาหกรรมของลูกค้า

3.6 ขีดความสามารถทางเทคนิคที่ให้บริการ

  การให้บริการของบริษัทฯ เป็นไปตามความต้องการของลูกค้า ซึ่งแบ่งเป็น 2 ระดับ ดังนี้

  3.6.1 การใช้เทคนิค NDT ขั้นพื้นฐาน (Conventional NDT) เช่น RT, MT, PT, UT ฯลฯ

  3.6.2 การใช้เทคนิค NDT ด้วยเทคโนโลยีขั้นสูง (Advanced NDT) เช่น PA, AE, MFL,
  RBI, ET ฯลฯ

กว่า 90% บริษัทฯ ยังคงให้บริการลูกค้าด้วยเทคนิคขั้นพื้นฐาน ซึ่งเป็นเทคนิคที่ใช้กันมานาน
ลูกค้ามีความคุ้นเคย
มีความไว้วางใจเชื่อมั่นในการให้บริการและด้วยค่าบริการที่ต่ำกว่า เมื่อเทียบกับการใช้เทคนิคขั้นสูง
การที่จะให้ลูกค้ายอมรับ
และไว้วางใจที่จะใช้เทคนิคขั้นสูง
ซึ่งยังใหม่ต่อวงการอุตสาหกรรมไทยและความเชื่อถือในผู้ให้บริการที่เป็นของคนไทย บริษัทฯ
ยังคงต้องใช้เวลาและความพยายามต่อไปอีกช่วงเวลาหนึ่ง
ในการพิสูจน์ให้เห็นถึงศักยภาพในด้านการให้บริการและความคุ้มค่า
ซึ่งมีทั้งความสะดวก รวดเร็ว แม่นยำ และความเหมาะสมกว่าในบางสถานการณ์และสภาพแวดล้อม
เช่น PA, AE, MFL, RBI, ET
เป็นต้น อย่างไรก็ตามบริษัทฯ ก็ได้มีการเตรียมความพร้อมทั้งในด้านอุปกรณ์
เครื่องมือและบุคลากรอย่างสม่ำเสมอ และได้มีโอกาส
เข้าไปบริการให้ลูกค้าในกลุ่มลูกค้าต่างชาติ และกลุ่มปิโตรเคมี
ซึ่งได้รับการยอมรับจากลูกค้าเพิ่มมากขึ้นเป็นลำดับและมีแนวโน้ม
ที่จะขยายตัวได้อย่างต่อเนื่อง

  ----------------------------------------------------------------------------------
  โครงสร้างรายได้การให้บริการ   รายได้ ปี            รายได้ ปี            รายได้ ปี   
                            2555               2554               2553      
  ------------------------- --------- -------- --------- -------- --------- --------
                            ล้านบาท    %        ล้านบาท    %        ล้านบาท    %

  1. รายได้จากการให้บริการ-NDT 329.16    97.78    292.087   95.61    235.137   96.36

  2. รายได้จากการให้บริการ–    4.59      1.37     11.110    3.64     8.016     3.29
  Inspection                                                                

  รวมรายได้จากการให้บริการ     333.75    99.15    303.197   99.25    243.153   99.65

  รายได้เบ็ดเตล็ดอื่น            2.86      0.85     2.317     0.75     0.864     0.35

  รวมรายได้                  336.61    100.00   305.514   100.00   244.017   100.00
  ----------------------------------------------------------------------------------